CELEX: 32016D1838
Language: sk
Date: 2016-10-13 00:00:00
Title: Rozhodnutie Rady (EÚ) 2016/1838 z 13. októbra 2016 o usmerneniach politík zamestnanosti členských štátov na rok 2016

18.10.2016   
            
            
               SK
            
            
               Úradný vestník Európskej únie
            
            
               L 280/30
            
         ROZHODNUTIE RADY (EÚ) 2016/1838
   z 13. októbra 2016
   o usmerneniach politík zamestnanosti členských štátov na rok 2016
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 148 ods. 2,
   so zreteľom na návrh Európskej komisie,
   so zreteľom na stanovisko Európskeho parlamentu (1),
   so zreteľom na stanovisko Európskeho hospodárskeho a sociálneho výboru (2),
   po porade s Výborom regiónov,
   so zreteľom na stanovisko Výboru pre zamestnanosť (3),
   keďže:
   
               (1)
            
            
               Zmluva o fungovaní Európskej únie (ZFEÚ) stanovuje, že členské štáty a Únia majú pracovať na rozvoji koordinovanej stratégie zamestnanosti a najmä na podpore kvalifikovanej, vyškolenej a pružnej pracovnej sily a na pracovných trhoch reagujúcich na podmienky hospodárskych zmien so zreteľom na dosiahnutie cieľov vymedzených v článku 3 Zmluvy o Európskej únii.
            
         
               (2)
            
            
               Európa 2020: stratégia na zabezpečenie inteligentného, udržateľného a inkluzívneho rastu (ďalej len „stratégia Európa 2020“), navrhnutá Komisiou, umožňuje Únii nasmerovať svoje hospodárstvo smerom k inteligentnému, udržateľnému a inkluzívnemu rastu, ktorý bude sprevádzať vysoká miera zamestnanosti, produktivity a sociálnej súdržnosti. Päť hlavných cieľov predstavuje spoločné ciele, ktorými sa riadia opatrenia členských štátov a ktoré berú do úvahy ich príslušnú východiskovú situáciu a vnútroštátne okolnosti, ako aj situáciu a okolnosti v Únii. Rada 14. júla 2015 prijala odporúčanie (EÚ) 2015/1184 (4) o hlavných smeroch hospodárskych politík členských štátov a Únie. Rada okrem toho 5. októbra 2015 prijala rozhodnutie (EÚ) 2015/1848 (5) o usmerneniach politík zamestnanosti členských štátov na rok 2015 (ďalej len „usmernenia pre zamestnanosť“). Tieto dva súbory usmernení tvoria integrované usmernenia na vykonávanie stratégie Európa 2020 (ďalej len „integrované usmernenia Európa 2020“). Európska stratégia zamestnanosti má vedúcu úlohu pri plnení cieľov stratégie Európa 2020 v oblasti zamestnanosti a pracovného trhu.
            
         
               (3)
            
            
               Integrované usmernenia Európa 2020 sú v súlade so závermi Európskej rady zo 17. a 18. marca 2016 a s Paktom stability a rastu. Poskytujú členským štátom presné odporúčania, pokiaľ ide o vymedzenie ich národných programov reforiem a uskutočnenie reforiem, a to vzhľadom na ich vzájomnú závislosť. Usmernenia pre zamestnanosť by mali byť základom všetkých odporúčaní pre jednotlivé krajiny, ktoré môže Rada adresovať členským štátom podľa článku 148 ods. 4 ZFEÚ, a to popri odporúčaniach pre jednotlivé krajiny, ktoré sú adresované členským štátom podľa článku 121 ods. 2 ZFEÚ. Usmernenia pre zamestnanosť by mali byť aj základom vypracovania spoločnej správy o zamestnanosti, ktorú Rada a Komisia každoročne zasielajú Európskej rade.
            
         
               (4)
            
            
               Preskúmanie národných programov reforiem členských štátov obsiahnutých v spoločnej správe o zamestnanosti poukazuje na to, že členské štáty by mali vyvinúť maximálne úsilie o zvýšenie dopytu po pracovnej sile, zlepšenie ponuky práce, zručností a kompetencií, zlepšenie fungovania trhu práce, posilnenie sociálneho začleňovania, boj proti chudobe a presadzovanie rovnakých príležitostí.
            
         
               (5)
            
            
               Členské štáty by pri vykonávaní usmernení zamestnanosti mali preskúmať používanie prostriedkov z Európskeho sociálneho fondu.
            
         
               (6)
            
            
               Usmernenia pre zamestnanosť by mali zostať nezmenené, aby bolo možné sústrediť sa na ich vykonávanie. Akákoľvek aktualizácia usmernení pre zamestnanosť by sa mala preto prísne obmedziť. Vzhľadom na posúdenie vývoja pracovných trhov a sociálnej situácie od prijatia usmernení pre zamestnanosť v roku 2015 nie je potrebná žiadna aktualizácia. Dôvody ich prijatia v roku 2015 platia naďalej, preto by sa uvedené usmernenia mali zachovať,
            
         PRIJALA TOTO ROZHODNUTIE:
   Článok 1
   Usmernenia politík zamestnanosti členských štátov, ktoré sú stanovené v prílohe k rozhodnutiu (EÚ) 2015/1848, ostávajú zachované na rok 2016 a členské štáty ich zohľadnia vo svojich politikách zamestnanosti.
   Článok 2
   Toto rozhodnutie je určené členským štátom.
   
      V Luxemburgu 13. októbra 2016
      
         
            Za Radu
         
         
            predseda
         
         J. RICHTER
      
   
   
      (1)  Stanovisko z 15. septembra 2016 (zatiaľ neuverejnené v úradnom vestníku).
   
      (2)  Ú. v. EÚ C 264, 20.7.2016, s. 134.
   
      (3)  Stanovisko zo 16. februára 2016.
   
      (4)  Odporúčanie Rady (EÚ) 2015/1184 zo 14. júla 2015 o hlavných smeroch hospodárskych politík členských štátov a Európskej únie (Ú. v. EÚ L 192, 18.7.2015, s. 27).
   
      (5)  Rozhodnutie Rady (EÚ) 2015/1848 z 5. októbra 2015 o usmerneniach politík zamestnanosti členských štátov na rok 2015 (Ú. v. EÚ L 268, 15.10.2015, s. 28).